**Likumprojekta "Grozījumi Politisko organizāciju (partiju) finansēšanas likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Nozaru administratīvo pārkāpumu kodifikācijas sistēmas reformas ietvaros jāparedz administratīvie sodi par pārkāpumiem politisko organizāciju (partiju) un politisko organizāciju (partiju) apvienību (turpmāk – politiskās organizācijas (partijas)) finansēšanā. Šobrīd administratīvie sodi ir noteikti Latvijas Administratīvo pārkāpumu kodeksā (turpmāk – LAPK). Likumprojekts "Grozījumi Politisko organizāciju (partiju) finansēšanas likumā" (turpmāk – likumprojekts) stāsies spēkā vienlaikus ar Administratīvās atbildības likumu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts ir izstrādāts saskaņā ar Ministru kabineta 2013. gada 4. februāra rīkojuma Nr. 38 "Par Administratīvo sodu sistēmas attīstības koncepciju" 9. punktu un Ministru kabineta 2014. gada 22. aprīļa sēdē nolemto (prot. Nr. 24 26. §) (turpmāk – rīkojums Nr. 38) par nozaru administratīvo pārkāpumu kodifikācijas sistēmas ieviešanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban LAPK divpadsmitajā "c" nodaļā iekļauti administratīvie pārkāpumi korupcijas novēršanas jomā. Tiesību normas, kas šobrīd nosaka atbildību un soda apmēru par administratīvajiem pārkāpumiem, pēc Administratīvās atbildības likuma spēkā stāšanās tiks kodificētas un iekļautas attiecīgajos speciālajos nozaru normatīvajos aktos. Lai ieviestu nozaru administratīvo pārkāpumu kodifikācijas sistēmu, ir nepieciešams grozīt speciālo nozares normatīvo aktu, proti, papildināt Politisko organizāciju (partiju) finansēšanas likumu (turpmāk – likums), iekļaujot tajā administratīvos pārkāpumus par politisko organizāciju (partiju) finansēšanas noteikumu pārkāpšanu, kas šobrīd noteikti LAPK 166.34 pantā "Politisko organizāciju (partiju) un politisko organizāciju (partiju) apvienību finansēšanas noteikumu pārkāpšana".Izstrādājot likumprojektu, Korupcijas novēršanas un apkarošanas birojs ir izvērtējis LAPK 166.34 pantā minēto administratīvo pārkāpumu sastāvus politisko organizāciju (partiju) finansēšanas jomā un to atbilstību rīkojuma Nr. 38 3. punktā noteiktajiem kritērijiem, kā arī ņēmis vērā Tieslietu ministrijas izveidotās Latvijas Administratīvo pārkāpumu kodeksa pastāvīgās darba grupas priekšlikumus. Laika posmā no 2014. gada līdz 2018. gadam Korupcijas novēršanas un apkarošanas birojs ir uzsācis 202 administratīvo pārkāpumu lietas pēc LAPK 166.34 panta.Saskaņā ar Politisko partiju likuma 2. panta pirmo daļu partija ir organizācija, kas tiek izveidota, lai veiktu politisko darbību, piedalītos vēlēšanu kampaņā, izvirzītu deputātu kandidātus, piedalītos Saeimas vai pašvaldību domju (padomju), Eiropas Parlamenta darbā, ar deputātu starpniecību īstenotu partijas programmu, kā arī iesaistītos publiskās pārvaldes institūciju izveidē. Lai partijas varētu darboties un veidot saikni ar vēlētājiem, tām ir nepieciešami finanšu resursi. Savukārt, lai nodrošinātu sabiedrības uzticēšanos partijām, vairotu sabiedrības interešu pārstāvniecību politikā un mazinātu iespēju šaurām, labi organizētām un finansiāli ietekmīgām grupām noteikt partijas politiku, demokrātiskās valstīs tiek izstrādāti partiju finansēšanas noteikumi. Likums ir vienīgais normatīvais akts Latvijā, kurš reglamentē politisko organizāciju finansiālo un saimniecisko darbību, paredzot politisko organizāciju finansēšanas ierobežojumus, nosakot politisko organizāciju finansiālās darbības principus un tās deklarēšanas kārtību, kā arī atbildību par likumā noteikto ierobežojumu neievērošanu.Līdz šim likuma 10. panta pirmā daļa noteica gadījumus, kuros politiskā organizācija (partija) ir saucama pie administratīvās atbildības likumā noteiktajā kārtībā. Ar likumprojektu minētā tiesību norma tiek izslēgta, jo kodifikācijas ietvaros likums tiks papildināts ar precīzu administratīvā pārkāpuma sastāvu un sankciju. Vienlaikus tiek saglabāta līdzšinējā kārtība. Proti, likums paredz ne vien soda noteikšanu par likumā noteikto politisko organizāciju (partiju) finansēšanas kārtības ierobežojumu, noteikto aizliegumu neievērošanu un noteikto pienākumu nepildīšanu, bet arīdzan paredz atbildību par šā likuma prasību neievērošanu, kas kopumā vērsta uz prettiesiskā stāvokļa pilnvērtīgu novēršanu. Tādējādi likumā kā atbildības līdzekļi ir paredzēti administratīvā atbildība (administratīvais sods) un pienākums novērst pārkāpuma sekas, kas nav uzskatāms par sodu dubultās sodīšanas aizlieguma principa izpratnē. Minētais atbilst arī Eiropas Cilvēktiesību tiesas vērtējumam par pienākuma atdot valstij vēlēšanu kampaņas tēriņu limita pārsnieguma daļu tiesisko dabu, kura norādījusi, ka tas nodrošina vēlēšanu pareizu norisi un kandidātu vienlīdzību, bet tam nav kriminālsoda rakstura un to nevar uzskatīt par soda naudu (s*k. Eiropas Cilvēktiesību tiesas 1997.gada 21.oktobra sprieduma lietā Pierre-Bloch pret Franciju 58.–59.punktu*). Pienākumam novērst pārkāpuma sekas nepiemīt soda raksturs, kas atbilstoši dubultās sodīšanas aizlieguma principam liegtu tā piemērošanu līdztekus naudas sodam administratīvā pārkāpuma lietā (*sk. Augstākās tiesas Senāta Administratīvo lietu departamenta 2011. gada 22. septembra sprieduma lietā Nr. SKA-311/2011 (A42539007) 9. punktu*).Likumprojekts paredz papildināt likuma 10.pantu ar jaunu astoto daļu. Politisko partiju likuma 35. panta pirmā daļā noteikts, ka par partijas darbību saskaņā ar likumu un citu normatīvo aktu prasībām, kā arī par partijai saskaņā ar likumu noteikto uzdevumu izpildi ir atbildīga partijas valde, ja likumā nav noteikts citādi. Savukārt Administratīvās atbildības likuma 8. panta otrā daļa paredz, ka par pārkāpumiem, kurus izdarījusi privāto tiesību juridiskā persona, nozaru likumos noteiktajos gadījumos pie administratīvās atbildības sauc valdes locekli. Ņemot vērā minēto, likuma 10. panta astotajā daļā paredzēts, ka par pārkāpumiem, kurus izdarījusi privāto tiesību juridiskā persona, šajā likumā noteiktajos gadījumos pie administratīvās atbildības sauc privāto tiesību juridiskās personas izpildinstitūcijas valdes locekļus. Patlaban valdes loceklis kā administratīvās atbildības subjekts paredzēts vairāk nekā 25 pantu sankcijās (*Juridisko personu publiski tiesiskā atbildība. Rīga: LU Akadēmiskais apgāds, 2018, 164. lpp.*). Piemēram, saskaņā ar likuma “Par grāmatvedību” 2.panta trešo daļu un ceturto daļu politiskajā organizācijā (partijā) par grāmatvedības kārtošanu atbildīga ir tās izpildinstitūcija (vadības institūcija), tātad valde (Politisko partiju likuma 34.panta pirmā daļa nosaka, ka valde ir partijas izpildinstitūcija, kas vada un pārstāv partiju). Tādējādi secīgi arī likumā administratīvā atbildība noteikta privāto tiesību juridiskās personas valdei ar mērķi saskanīgi iekļauties kopējā tiesību sistēmā, kā arī veicinātu administratīvā soda sankcijas mērķa sasniegšanu. Līdz šim LAPK 166.34 pants paredzēja, ka administratīvo sodu var piemērot gan attiecībā uz fizisko personu, gan uz juridisko personu. LAPK 166.34 pants paredzēja vairākus administratīvās atbildības subjektus, kam bija piemērojama administratīvā atbildība par politisko organizāciju (partiju) un politisko organizāciju (partiju) apvienību finansēšanas noteikumu pārkāpšanu – politiskā organizācija (partija); politisko organizāciju (partiju) apvienība; persona, kura izdarījusi dāvinājumu (ziedojumu) politiskajai organizācijai (partijai) vai politisko organizāciju (partiju) apvienība; persona, kura finansējusi politisko organizāciju (partiju) vai politisko organizāciju (partiju) apvienību no citu personu ziedojumiem un aizdevumiem; persona, kura izmantojusi starpnieku; starpnieks.Ievērojot minēto, likumprojekts paredz, ka turpmāk gadījumā, ja pārkāpumu izdarījusi, piemēram, politiskā partija, politisko partiju apvienība vai privāto tiesību juridiskā persona, atbildība tiek piemērota attiecīgās politiskās organizācijas (partijas), politisko organizāciju (partiju) apvienības vai juridiskās personas izpildinstitūcijas valdes locekļiem, savukārt, ja pārkāpumu izdarījusi fiziskā persona, administratīvais sods attiecīgi tiek piemērots fiziskai personai, kas izdarījusi administratīvo pārkāpumu. Ja privāto tiesību juridiskās personas izpildinstitūcijai ir vairāki valdes locekļi, tad sods tiek piemērots katram privāto tiesību juridiskās personas izpildinstitūcijas valdes loceklim, bet, ja valdes locekļu kompetence ir nodalīta un ir iespējams pierādīt, ka pārkāpuma izdarīšanā ir vainīgs konkrēts valdes loceklis, administratīvo sodu piemēro konkrētajam valdes loceklim (*sk. Juridisko personu publiski tiesiskā atbildība. Rīga: LU Akadēmiskais apgāds, 2018, 165.lpp*). Savukārt, ja privāto tiesību juridiskajai personai nav valdes, administratīvā atbildība tiks piemērota privāto tiesību juridiskās personas faktiskajam vadītājam kā fiziskai personai.Politiskajām organizācijām (partijām) ir būtiska nozīme demokrātiskā sistēmā, jo tieši tās pārstāvji darbojas kā likumdevēja pārstāvji, tā izpildinstitūciju pārstāvji. Līdz ar to politiskās organizācijas (partijas) var tikt uzskatītas par vienu no ietekmīgākajiem politiskās sistēmas elementiem. Pieļaujot iespējamu nevienlīdzību finanšu līdzekļu izmantošanā, var tikt pārkāpts brīvu vēlēšanu princips. Valsts varas avots ir tautas griba un šīs gribas izpaudumam ir jābūt brīvam. Būtiski, ka šī principa tvērums attiecas ne tikai uz balsošanas brīdi, bet arī uz vēlētāju gribas veidošanos priekšvēlēšanu periodā (*sk. Senāta Administratīvo lietu departamenta sprieduma lietā Nr. SA-5/2006 10.2 punktu*), ko būtiski ietekmē politisko organizāciju (partiju) rīcībā esošie finansu līdzekļi un to izlietojums. Turklāt priekšvēlēšanu aģitācijai raksturīga vēlētāju izvēles ietekmēšana ar reklāmai raksturīgiem paņēmieniem, nevis izglītojot un informējot vēlētāju. Tādējādi partiju starpā finansējuma apjomam priekšvēlēšanu sacensībā ir lielāka nozīme, nekā priekšvēlēšanu aģitācijas saturam, partiju programmām un to pārstāvētajai ideoloģijai. Ja finansējuma apjoms starp politiskajām organizācijām (partijām) nav līdzvērtīgs, tas var radīt brīvas konkurences ierobežojumus starp politiskajām organizācijām (partijām), kā arī var sekmēt korupcijas riskus piesaistot finanšu līdzekļus nelikumīgā veidā. Pārkāpjot likumdevēja noteiktos ierobežojumus partiju un to priekšvēlēšanu aģitācijas kampaņu finansējumam, tiek pārkāpti arī vienlīdzīgu un brīvu vēlēšanu principi, tādējādi nodarot būtisku kaitējumu gan vēlētāju, gan deputātu kandidātu tiesībām un tiesiskajām interesēm un valsts pārvaldības kārtībai kopumā (*sk. Augstākās tiesas Senāta Administratīvo lietu departamenta 2011. gada 22. septembra sprieduma lietā Nr. SKA-311/2011 (A42539007) 11. punktu*). Korupcijas novēršanas un apkarošanas birojs praksē ir saskāries, ar situācijām, kad politiskās organizācijas (partijas) distancē sevi no likumā noteiktās finansēšanas kārtības ierobežojumu, noteikto aizliegumu neievērošanas un noteikto pienākumu nepildīšanas. Mēdz būt gadījumi, kad politiskās organizācijas (partijas) vairāk kārt pārkāpj likumā noteikto. Piemēram, kāda politiskā organizācija (partija) divu gadu laikā ir saukta pie administratīvās atbildības saskaņā ar LAPK 166.34 pirmo daļu trīs reizes: par ziedojumu saraksta neiesniegšanu , nepilnīgas informācijas norādīšanu vēlēšanu deklarācijā un grāmatvedības kārtošanas noteikumu neievērošanu. Minētajā gadījumā visi Korupcijas novēršanas un apkarošanas biroja lēmumi ir stājušies spēkā, tie nodoti tiesu izpildītājam, bet piemērotais sods vēl nav piedzīts. Kā vēl vienu piemēru var minēt politisko organizāciju (partiju), kuru laika posmā no 2012. gada līdz 2018. gadam Korupcijas novēršanas un apkarošanas birojs piecas reizes ir sodījis par gada pārskata neiesniegšanu, kā to noteic likuma 8.5 panta otrā daļa (*katru gadu ne vēlāk kā līdz 31. martam politiskā organizācija (partija) normatīvajos aktos noteiktajā kārtībā iesniedz Korupcijas novēršanas un apkarošanas birojam gada pārskatu*). Bez tam šī politiskā organizācija (partija) 2014. gadā saukta pie administratīvās atbildības arī par vēlēšanu deklarācijā nepilnīgas informācijas norādīšanu, par ziedojumu sarakstu neiesniegšanu un 2017. gadā par ziedojumu saraksta neiesniegšanu un par juridiskās personas ziedojuma pieņemšanu. Visos gadījumos minētā politiskā organizācija (partija) saukta pie administratīvās atbildības, piemērojot naudas sodus par kopējo summu 2200 *euro*. Arī šajos gadījumos Korupcijas novēršanas un apkarošanas biroja lēmumi nav tikuši pārsūdzēti un ir stājušies spēkā, līdz ar to tie nodoti tiesu izpildītājam, bet nekādas piespiedu izpildes darbības vēl nav novedušas līdz naudas soda samaksai.Tādējādi, paredzot administratīvo atbildību privāto tiesību juridiskās personas valdei, tiks sekmēta godprātība attiecībā pret likumā noteikto un veicināta politiskās organizācijas (partijas) likumīga darbība. Likuma 16. pantā iekļauti administratīvie pārkāpumi politisko organizāciju (partiju) finansēšanas jomā. Likums reglamentē politisko organizāciju (partiju) finansēšanas noteikumus ar mērķi nodrošināt politisko organizāciju (partiju) finansiālās darbības atklātumu, likumību un atbilstību parlamentārās demokrātijas sistēmai un demokrātiskas valsts vēlēšanu sistēmas principu ievērošanai. Likums nosaka partiju finansēšanas avotus, finansēšanas ierobežojumus un aizliegumus, ka arī atklātuma prasības (informācijas iesniegšanas pienākums, tajā skaitā vēlēšanu ieņēmumu un izdevumu deklarācijas, gada pārskati). Likumā noteikts atļautais ziedojuma apmērs, tā atkarība no ienākumiem iepriekšējā laika posmā, aizliegums saņemt ziedojumus no juridiskām personām, maksimālais atļautais priekšvēlēšanu tēriņu apjoms, piešķirtā valsts budžeta finansējuma izlietojuma ierobežojumi u.c. nosacījumi attiecībā uz politiskās organizācijas (partijas) finanšu avotiem. Ņemot vērā politisko organizāciju (partiju) apvienību finansēšanas noteikumu dažādo raksturu, likumprojekts paredz vienu dispozīcijas normu, kuras tvērums aptvers visus likumā noteiktos finansēšanas kārtības ierobežojumus, noteikto aizliegumu neievērošanu un noteikto pienākumu nepildīšanu. Lai nodrošinātu sabiedrības uzticēšanos partijām, vairotu sabiedrības interešu pārstāvniecību politikā un mazinātu iespēju šaurām, labi organizētām un finansiāli ietekmīgām grupām noteikt partijas politiku, likumdevējs ir izstrādājis politisko organizāciju (partiju) finansēšanas noteikumus. Ņemot vērā to, ka politiskās organizācijas (partijas) darbība nav iedomājama bez finanšu resursiem, nepieciešams noteikt pietiekami efektīvus instrumentus, tostarp no likumpārkāpuma pietiekami atturošus jeb preventīvus sodus, lai nodrošinātu likuma ievērošanu un sasniegtu likumā noteikto mērķi. Administratīvās atbildības likuma 13.pants noteic, ka administratīvais sods ir ietekmēšanas līdzeklis, kas tiek piemērots administratīvo pārkāpumu izdarījušajai personai, lai aizsargātu sabiedrisko kārtību, atjaunotu taisnīgumu, sodītu par izdarīto pārkāpumu, kā arī atturētu administratīvo pārkāpumu izdarījušo personu un citas personas no turpmākas administratīvo pārkāpumu izdarīšanas. Jebkura darbība pretēji likumā noteiktajam radīs nelabvēlīgus priekšnosacījumus politisko organizāciju (partiju) finansiālās darbības atklātuma veicināšanai un kaitēs sabiedrības interesēm. Ņemot vērā likumprojekta dispozīcijā minētā nodarījuma bīstamību, sabiedrisko kaitīgumu un nodarījuma sekas, sankcija noteikta 400 naudas soda vienības jeb 2000 *euro*. Nosakot soda sankcijas apmēru, tika ņemta vērā arī šā brīža LAPK 166.34 panta daļu sankcijās paredzētā naudas soda apmēra amplitūda (fiziskām personām līdz 700 *euro*, savukārt juridiskām personām līdz 14 000 *euro*). Ņemot vērā politisko organizāciju (partiju) finansiālās darbības atklātuma nozīmību demokrātiskā sabiedrībā, maksimālā naudas soda apmērs 700 *euro*, kas līdz šim bija piemērojams LAPK 166.34 panta ietvaros fiziskai personai, uzskatāms par nesamērīgi mazu naudas sodu. Laika periodā no 2017. gada 1. janvāra līdz 2019. gada 1. novembrim Korupcijas novēršanas un apkarošanas birojs ir pieņēmis 76 lēmumus par politisko partiju saukšanu pie administratīvās atbildības, no tiem 9 gadījumos uzliekot naudas sodu virs 500 *euro,* tajā skaitā sešos gadījumos soda naudu piemērojot amplitūdā no 500-700 *euro* un pa vienam no gadījumiem piemērojot 800 *euro*, 1400 *euro un 1500 euro*. Līdz ar to arī turpmāk nepieciešams paredzēt maksimāli plašu soda naudas amplitūdu, lai sekmētu likuma mērķu sasniegšanu, novēršot iespējamos pārkāpumus un piemērojot adekvātu sodu. Jāievēro, ka administratīvā soda piemērošanas gaitā administratīvo pārkāpumu izskatošajai amatpersonai ir iespējams izvērtēt konkrētā pārkāpuma kaitīgumu un piemērot administratīvo sodu atbilstoši soda mēra noteikšanas kritērijiem. Papildus norādāms, ka Korupcijas novēršanas un apkarošanas birojs aktualizēs un turpinās piemērot Korupcijas novēršanas un apkarošanas biroja vadlīnijas par administratīvā soda sankciju piemērošanas principiem.Likuma 17.pants paredz noteikt kompetenci Korupcijas novēršanas un apkarošanas birojam veikt administratīvo pārkāpumu procesu par šā likuma 16.pantā minētajiem pārkāpumiem, attiecīgi pārņemot LAPK 214.2 pantu.  |
| 3. | Projekta izstrādē iesaistītās institūcijas un publiskas personas kapitālsabiedrības | Likumprojekts pirms izsludināšanas Valsts sekretāru sanāksmē 2019. gada 6. jūnijā izskatīts un atbalstīts Tieslietu ministrijas izveidotajā Latvijas Administratīvo pārkāpumu kodeksa pastāvīgajā darba grupā. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Politiskās organizācijas (partijas) un personas, kuras nav ievērojušas likumā noteiktos politisko organizāciju (partiju) finansēšanas noteikumus.  |
| 2. | Tiesiskā regulējuma ietekme uz tautsaimniecību un administratīvo slogu | Ietekme uz tautsaimniecību netiek prognozēta. |
| 3. | Administratīvo izmaksu monetārs novērtējums | Likumprojektā ietvertajam tiesiskajam regulējumam nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Likumprojektā ietvertajam tiesiskajam regulējumam nav ietekmes uz atbilstības izmaksām. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2020.gads | Turpmākie trīs gadi (*euro*) |
| 2021 | 2022 | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022.gadam | izmaiņas, salīdzinot ar vidēja termiņa budžeta ietvaru 2022.gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |  0 |  Nav precīzi aprēķināms |  0 |  Nav precīzi aprēķināms |  0 |  Nav precīzi aprēķināms |  Nav precīzi aprēķināms |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  0 |  Nav precīzi aprēķināms |  0 |  Nav precīzi aprēķināms |  0 |  Nav precīzi aprēķināms |  Nav precīzi aprēķināms |
| 1.2. valsts speciālais budžets |  0 |  0 |  0 |  0 |  0 |  0 |  0 |
| 1.3. pašvaldību budžets |  0 |  0 |  0 |  0 |  0 |  0 |  0 |
| 2. Budžeta izdevumi |  0 |  0 |  0 |  0 |  0 |  0 |  0 |
| 2.1. valsts pamatbudžets |  0 |  0 |  0 |  0 |  0 |  0 |  0 |
| 2.2. valsts speciālais budžets |  0 |  0 |  0 |  0 |  0 |  0 |  0 |
| 2.3. pašvaldību budžets |  0 |  0 |  0 |  0 |  0 |  0 |  0 |
| 3. Finansiālā ietekme |  0 |  Nav precīzi aprēķināms |  0 |  Nav precīzi aprēķināms |  0 |  Nav precīzi aprēķināms |  Nav precīzi aprēķināms |
| 3.1. valsts pamatbudžets |  0 |  Nav precīzi aprēķināms |  0 |  Nav precīzi aprēķināms |  0 |  Nav precīzi aprēķināms |  Nav precīzi aprēķināms |
| 3.2. speciālais budžets |  0 |  0 |  0 |  0 |  0 |  0 |  0 |
| 3.3. pašvaldību budžets |  0 |  0 |  0 |  0 |  0 |  0 |  0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X |  0 |  0 |
| 5. Precizēta finansiālā ietekme | X | Nav precīzi aprēķināms | X | Nav precīzi aprēķināms | X | Nav precīzi aprēķināms |  Nav precīzi aprēķināms |
| 5.1. valsts pamatbudžets | Nav precīzi aprēķināms | Nav precīzi aprēķināms | Nav precīzi aprēķināms | Nav precīzi aprēķināms |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Ņemot vērā, ka nav iespējams novērtēt, cik varētu būt gadījumu, kad būs nepieciešams piemērot administratīvo atbildību, nav arī iespējams precīzi aprēķināt iespējamos ieņēmumus valsts pamatbudžetā no naudas sodiem par administratīvajiem pārkāpumiem. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojektā ietvertajam tiesiskajam regulējumam nav ietekmes uz amata vietu skaita izmaiņām institūcijās, kuras skar projekts. |
| 8. Cita informācija | Ietekme uz valsts budžeta ieņēmumiem nav precīzi aprēķināma, ņemot vērā, ka nav iespējams prognozēt, cik gadījumos tiks uzsākta lietvedība un pieņemti lēmumi administratīvā pārkāpuma lietās saistībā ar politisko organizāciju (partiju) finansēšanas noteikumu pārkāpšanu. Likumprojektā paredzētie naudas sodi tiks ieskaitīti valsts pamatbudžeta ieņēmumos. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pirms likumprojekta izsludināšanas Valsts sekretāru sanāksmē – Korupcijas novēršanas un apkarošanas biroja un Valsts kancelejas tīmekļvietnē publicēts paziņojums par līdzdalības iespējām.Izsludinot projektu Valsts sekretāru sanāksmē, tiks lūgts atzinumu sniegt Korupcijas novēršanas un apkarošanas biroja Sabiedriski konsultatīvajai padomei, kuras sastāvā ir šādas divdesmit nevalstiskās organizācijas: Latvijas Juristu biedrība, Latvijas Darba devēju konfederācija, Latvijas Pilsoniskā alianse, Latvijas Tirgotāju asociācija, Latvijas Preses izdevēju asociācija, Latvijas Komercbanku asociācija, Patērētāju atbalsta centrs, Latvijas Tirdzniecības un rūpniecības kamera, Latvijas Krimināllietu advokātu biedrība, Latvijas Būvnieku asociācija, Korporatīvās ilgtspējas un atbildības institūts (InCSR), biedrība “Veselības projekti Latvijai”, Latvijas Raidorganizāciju asociācija, Latvijas Juristu apvienība, Lauksaimnieku organizāciju sadarbības padome, Sabiedrība par atklātību – Delna, Sabiedriskās politikas centrs PROVIDUS, Latvijas telekomunikāciju komersantu asociācija, Latvijas Ārstu biedrība un Latvijas Pašvaldību savienība. |
| 2. | Sabiedrības līdzdalība projekta izstrādē | Korupcijas novēršanas un apkarošanas biroja Sabiedriski konsultatīvās padome sniedza savu komentāru. |
| 3. | Sabiedrības līdzdalības rezultāti | Korupcijas novēršanas un apkarošanas biroja Sabiedriski konsultatīvās padomes komentārs izvērtēts. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Administratīvo pārkāpumu procesu par šā likuma 16. pantā minētajiem pārkāpumiem veiks Korupcijas novēršanas un apkarošanas birojs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru.Saistībā ar likumprojekta izpildi nav nepieciešams veidot jaunas institūcijas, likvidēt vai reorganizēt esošās.Likumprojekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Iesniedzējs: Ministru prezidents Arturs Krišjānis Kariņš

Vizē: Korupcijas novēršanas un

apkarošanas biroja priekšnieks Jēkabs Straume

Stepiņa 67797257

diana.stepina@knab.gov.lv